paragraph_text: Eurofighter Typhoon je višenamjenski borbeni zrakoplov nastao suradnjom triju kompanija, Alenia Aeronautica, BAE Systems i EADS-a (danas Airbus Group). Projekt je od početka zamišljen kao zajednički europski program razvoja lovca prvenstveno za europske potrebe. Osim četiri države koje su sudjelovale u razvoju te su primarni korisnici, 15 Typhoon je također naručilo Austrijsko ratno zrakoplovstvo te Saudijska Arabija koja je naručila 72 lovca. Typhoon je lovac 4,5 generacije te se smatra osnovom buduće NATO-ve zračne moći. Među važnim novitetima što ih uvodi Typhoon se posebno ističe Net centric tehnologijom povezivanja s drugim Typhoonima i ostalim savezničkim jedinicama radi razmjene informacija u stvarnom vremenu tijekom izvršavanja borbenih zadaća. To znači da, primjerice, jedan Typhoon radarski nacilja neprijateljski zrakoplov dok drugi Typhoon udaljen i stotinjak kilometara lansira radarski navođeni projektil bez uključivanja svog radara.